આપણા ઘરની બાજુમાં જ સરસ બગીચો છે. ત્યાં રોજ સાંજે બાળકો રમવા આવે છે. આ બાળકો ક્યારેક ઝગડે તો ક્યારેક મસ્તી કરે…. એ બધું જોવાની બહુ મઝા આવે છે. હું એ બધામાં તને શોધુ છું અને પછી હું એકલી એકલી જ હસી પડુ છું ! આ બધા બાળકો આપણા ઘર પાસે જ પોતપોતાની સાઇકલ મૂકે છે. સાઇકલ તો એવી રીતે મૂકે કે જાણે મર્સિડિઝ ગાડી ! જો કે બાળક માટે એ ક્યાં મર્સિડિઝથી ઓછી હોય છે ! જેની પાસે મર્સિડિઝ હોય છે તેની પાસે બાળપણ જેવી નિર્દોષતા કે નિખાલસતા હોય છે ખરી ?